# Health FAMU-møde

**Modtagere:**

Medlemmerne af Fakultetsarbejdsmiljøudvalget ved Faculty of HEALTH, Aarhus Universitet

Institutledere

Dekan for Faculty of HEALTH, Aarhus Universitet

Arbejdsmiljøenheden, Organisationsudvikling og Arbejdsmiljø, AU HR

**Referat fra mødet tirsdag den 26. februar 2013 kl. 8.30 på Institut for Retsmedicin, Brendstrupgårdsvej 100, 8200 Aarhus N.**

**Til stede:** Marianne Hokland (MH), Erling Østergaard (EØ), Birgitte Lüttge (BL), Dorte Olsson (DO), Anna-Marie Engberg Christensen (AMC), Lene Grønkjær (LG), og Lars Asmussen (LAAS) referent.

**Fraværende:** Lina Waldstrøm Asmussen, Jette Bank Lauridsen, Eva Lysdahl Paulsen, Zahra Partovi Nasr, Jakob Hjort Bønløkke, Nina Bjerre Andersen og Henrik Sørensen.

**Dagsorden**

1. Godkendelse af dagsorden
2. Orientering om overordnet procesplan og drøftelse af Psykisk APV rapport for Health
3. Eventuelt
4. Dato for næste FAMU møde

Marianne Hokland bød velkommen til alle.

**Ad 1 Godkendelse af dagsorden**

Dagsordenen blev godkendt.

**Ad 2 Orientering om overordnet procesplan og drøftelse af Psykisk APV rapport for Health**

Den psykiske APV rapport på Health blev drøftet på enhedsniveau. Det blev aftalt, at MH mailer den psykiske APV rapport på Health fra 2009 ud til udvalgsmedlemmerne, så der er mulighed for at sammenholde med resultaterne fra seneste psykiske APV. Det blev dog understreget, at direkte sammenligning af data kun kan foretages i de (få) tilfælde, hvor spørgsmålene og svarmulighederne er nøjagtigt ens formulerede - eksempelvis "mobning/chikane-spørgsmålet".

(EØ) Ser vi på det positive forhold på Odontologi, er 81 % VIP og 96 % tap overordnet tilfredse med deres arbejde. 91 % VIP og 91 TAP har de nødvendige kompetencer til at gøre arbejdet godt. 94 % VIP og 96 % TAP har arbejdsopgaver, som de har lyst til at engagere sig i.

Der er dog flere steder, hvor det ser ud til, at det psykiske arbejdsmiljø er forringet, især hvad angår VIP ansatte. 54 % VIP svarer, at de føler sig udkørte, 57 % at det går ud over privatlivet og 38 % at arbejdet giver dem stærke stresssymptomer. 46 % VIP svarer positivt på spørgsmålet: På min arbejdsplads bliver man anerkendt for et godt stykke arbejde.

59 % VIP og 85 % TAP svarer, at de føler sig godt tilpas med deres arbejde. 11 % har indenfor de sidste 12 måneder været udsat for mobning.

Ved nærmere analyse af tallene for Institut for Odontologi viste det sig, at der tilsyneladende er "forsvundet" ca. 100 medarbejdere – dvs. af instituttets ca. 250 medarbejdere har kun 150 fået tilsendt spørgeskema. MH vil forsøge at finde ud af, hvilke medarbejdere det drejer sig om, da det kan have stor betydning for tolkning af resultaterne.

På SKT fik medarbejderne TAP spørgeskemaet, hvor der ikke er mulighed for at svare på spørgsmål omkring undervisning, som størstedelen arbejder med.

(DO) På Institut for Folkesundhed føler 60 % frihed til at fremføre kritiske synspunkter. 44 % bliver anerkendt for et godt stykke arbejde. 23 % angiver, at det sker, at de føler sig udkørte. 31 % angiver, at arbejdet tager så meget tid og energi, at det går ud over privatlivet. Institutledelsen får lave svarprocenter.

(AMC) På Institut for Retsmedicin er der 60 %, der føler sig som en del af et større socialt fællesskab på deres arbejde. 11 % har indenfor de sidste 12 måneder været udsat for mobning mod 9 % i 2009.

(BL) På Biomedicin er kun 56 % tilfredse med fremtidsudsigterne i arbejdet. 63 % føler ikke frihed til at fremføre kritiske synspunkter. 11 % oplyser, at arbejdet giver dem stærke stresssymptomer. 9 % føler sig ensomme i hverdagen på deres arbejde (8 % VIP og 11 % TAP). 5 % har indenfor de sidste 12 måneder været udsat for mobning, 1 % for sexchikane, 2 % for trusler om vold og 1 % for fysisk vold.

Det blev dog understreget, at der har vist sig forskellige problematiske forhold omkring præsentation af datasættene i rapporterne, eksempelvis:

\* det absolutte antal besvarelser - eksempelvis i gruppen "ved ikke/ikke relevant" angives ikke

\* stort set alle præsenterede data er fremkommet ved sammenlægning af 2-3 svarkategorier (eks helt enig og delvist enig/helt uenig og delvist uenig - eller altid, næsten altid + ofte)

\* svarmuligheden "ved ikke" og "ikke relevant" er som oftest udeladt af analyserne

\* faggrupperne er ikke éntydigt definerede - eksempelvis er det ikke klart, hvilken forskel der er på TAPforsk og TAPlab

Endelig har flere medarbejdere undret sig over, at deres kommentarer kun blev læst af de 3 involverede medarbejdere på Center for Undervisning og Læring (CUL) - og som sådan ikke direkte kan indgå i vurdering af resultaterne.

På baggrund heraf, vil MH bede analysegruppen i CUL om yderligere oplysninger - herunder få data i rapporten brudt ned på enheder på Health. Udvalgsmedlemmer der ønsker at få yderligere data for deres område bedes maile til MH.

**Ad 3 Eventuelt**

Der var ingenting til dette punkt.

**Ad 4 Dato for næste FAMU møde**

Næste møde afholdes den 30. april fra kl. 9.00 – 10.30 på Institut for Folkesundhed.

Marianne Hokland Lars Asmussen

Erling Østergaard